กองทุนสิงคโปร์ชอบหุ้นไทย
มั่นใจบจ.กำไรเติบโตพี/อียังไม่แพง&#8216;กรุงศรี&#8217;มองดัชนีร่วงแค่พักฐานช่วงสั้น
22 ก.พ. 2556

มั่นใจบจ.กำไรเติบโตพี/อียังไม่แพง‘กรุงศรี’มองดัชนีร่วงแค่พักฐานช่วงสั้น
กองทุนสิงคโปร์ชอบหุ้นไทยอินโดฯฟิลิปปินส์ มั่นใจกำไรดี มีโอกาสโตต่อเนื่อง 
นายทิโมธี เทียว ผู้จัดการกองทุน บริษัท อามันดิ สิงคโปร์ ซึ่งบริหารจัดการกองทุน Amundi Funds Equity Asean ที่มีนโยบายลงทุนในกลุ่มประเทศอาเซียน กล่าวว่า ปัจจุบันกองทุนยังคงให้น้ำหนักการลงทุนในตลาดหุ้นไทย อินโดนีเซีย และฟิลิปปินส์มากกว่าตลาด เนื่องจากกำไรบริษัทจดทะเบียนมีอัตราการเติบโตเฉลี่ย 15% ขณะที่อัตราส่วนราคาต่อกำไร (พี/อี) ไม่สูงนัก 
ทั้งนี้ พี/อี ของฟิลิปปินส์อยู่ที่ 17 เท่า อินโดนีเซีย 15 เท่า และไทย 13 เท่า 
นายทิโมธี กล่าวว่า สำหรับกลุ่มอุตสาหกรรมในกลุ่มประเทศอาเซียนที่กองทุนให้น้ำหนักการลงทุนมากกว่าตลาด ได้แก่ ธนาคารอสังหาริมทรัพย์ โครงสร้างพื้นฐาน สินค้าโภคภัณฑ์ และสินค้าที่เกี่ยวกับการอุปโภคบริโภค
“บริษัทเน้นลงทุนหุ้นขนาดกลางและขนาดเล็กมากกว่าบริษัทขนาดใหญ่ เนื่องจากบริษัทขนาดกลางและเล็กมีโอกาสเติบโตได้อย่างมีนัยสำคัญ” นายทิโมธี กล่าว
นายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) กรุงศรี เชื่อว่าตลาดหุ้นไทยมีโอกาสที่จะขึ้นไปซื้อขายที่ พี/อี ระดับเดียวกับอินโดนีเซียและฟิลิปปินส์ที่ 1517 เท่า หากมีการลงทุนโครงการพื้นฐาน
“หุ้นไทยน่าจะขึ้นได้ต่อเนื่องและผ่าน 1,790 จุด ซึ่งเป็นจุดสูงสุดเดิมได้ ในขณะที่การปรับลดลงจะเป็นเพียงการพักฐานในช่วงสั้นๆ เท่านั้น” นายประภาส กล่าว 
สำหรับราคาทองคำมองว่ามีโอกาสที่จะปรับลดลงได้อีกและอาจจะหลุดแนวต้านที่ 1,550 เหรียญสหรัฐ/ออนซ์ เนื่องจากนักลงทุนทยอยขายออกมาเพื่อนำเงินไปลงทุนในตลาดหุ้น ซึ่งมีแนวโน้มที่ดีกว่า
ด้านนายวิน อุดมรัชตวนิชย์ ประธานเจ้าหน้าที่บริหาร บลจ.วรรณ เปิดเผยว่า มั่นใจว่ากองทุนเปิด ไทยเด็กซ์ SET 100 ETF ซึ่งเข้าจดทะเบียนซื้อขายหน่วยลงทุนในตลาดหลักทรัพย์ จะเติบโตได้ต่อเนื่องและสร้างผลตอบแทนที่ดีให้กับนักลงทุน เนื่องจากมองว่าหุ้นขนาดกลางซึ่งเป็นส่วนประกอบของดัชนี SET100 ยังอยู่ในช่วงระยะเติบโต ซึ่งต่างจากหุ้นขนาดใหญ่และประเมินกำไรของหุ้นขนาดกลางปีนี้มีโอกาสเติบโตถึง 20% 
“กองทุน TH100 ช่วงที่ไอพีโอมียอดจองซื้อ 372 ล้านบาท ทั้งนักลงทุนบุคคลและรายย่อย” นายวิน กล่าว
สำหรับแนวโน้มหุ้นไทยยังเป็นขาขึ้น ดัชนีมีโอกาสแตะ 1,600 จุด